**ΣΕΞΙΣΜΟΣ**

# Ορισμός

Σεξισμό ονομάζουμε το σύνολο των προκαταλήψεων και συμπεριφορών, οι οποίες πηγάζουν από την βίαια (δηλαδή αυθαίρετα άνιση) δυιστϊκή [dualist/binary] ιδεολογία που έχει τη βάση της στο διαχωρισμό των φύλων σε αρσενικό και θηλυκό (de Beauvoir 1949, Cixous 1997), και οι οποίες θεωρούν το ένα εκ των δύο φύλων βιολογικά, ηθικά, διανοητικά και πνευματικά υποδεέστερο του άλλου, επιτρέποντας—ή και θεσμοθετώντας—τις εναντίον του συστηματικές διακρίσεις, αρνητικές ή φοβικές κρίσεις, φυσικούς περιορισμούς ή και εκδηλώσεις μίσους. Ο σεξισμός αφορά στις πεποιθήσεις που οδηγούν σε αυθαίρετες διακρίσεις κατά των γυναικών με βάση τα στερεότυπα του φύλου τους και μόνο, στα πλαίσια της πατριαρχικής κοινωνίας, όπως αυτή πραγματώνεται με διάφορες μορφές ανά τον κόσμο (και τότε είναι γνωστός και ως «ανδρικός σωβινισμός» [male chauvinism]), χωρίς όμως να αποκλείονται οι περιπτώσεις όπου η διάκριση λειτουργεί κατά των ανδρών (με την αντίστοιχη γυναικεία σκέψη να θεωρείται «γυναικείος σωβινισμός» [female chauvinism]). Στην ακραία μορφή του εκδηλώνεται και ως μισογυνία (ή μισανδρία, όταν στρέφεται ενάντια στους άνδρες), όρος που υποδηλώνει το γενικευμένο μίσος και ακραία προκατάληψη εναντίον των γυναικών (ή ορισμένων κατηγοριών γυναικών), από άτομα ανεξαρτήτως φύλου ή από ολόκληρες κοινωνίες των οποίων οι κώδικες λειτουργίας βλάπτουν σοβαρά τις γυναίκες (Η πατριαρχική κοινωνία δε—το είδος της κοινωνίας που στηρίζεται στην ιδέα της «φυσικής», ανωτερότητας του άρρενος και ιεραρχεί τις κοινωνικές, οικονομικές και ηθικές δομές της με γνώμονα την πρωτοκαθεδρία του αρσενικού ενάντια στο θηλυκό και την ανδροκρατία της εξουσίας—αποτελεί και το γενεσιουργό πλαίσιο για τις σεξιστικές ιδεολογίες και συμπεριφορές, αλλά και το αποτέλεσμά του συνόλου των πρακτικών αυτών στη διάρκεια των αιώνων.

**ΕΜΦΥΛΗ ΒΙΑ**

Η έμφυλη βία είναι ένα καθημερινό, παγκόσμιο φαινόμενο. Περιλαμβάνει οποιαδήποτε επιβλαβή πράξη, κατά της αξιοπρέπειας και της ακεραιότητας όσων την υφίστανται. Ακόμη και οι απειλές τέτοιων πράξεων, ο εξαναγκασμός ή/και η στέρηση ελευθερίας – αποτελούν έμφυλη βία. Μπορεί να τελεστεί τόσο σε ιδιωτικό όσο και σε δημόσιο χώρο (σπίτι, εργασία, Μέσα Μαζικής Μεταφοράς κλπ), στρεφόμενη εναντίον της θέλησης του ατόμου. Εμπεριέχει τη χρήση υπαρκτής ή υποτιθέμενης δύναμης – εξουσίας και χρησιμοποιείται ως μέσο άσκησης κοινωνικού ελέγχου, τιμωρίας και «σωφρονισμού» των ατόμων που την υφίστανται.

Διακρίνεται από τις άλλες μορφές βίας καθώς πηγάζει από την ιστορικά διαπιστωμένη ανισότητα στις σχέσεις κοινωνικής ισχύος/εξουσίας μεταξύ ανδρών και γυναικών, η οποία οδήγησε στην κυριαρχία των ανδρών επί των γυναικών και στις διακρίσεις σε βάρος τους. Η έμφυλη βία σε όλες της τις μορφές συνιστά ποινικό αδίκημα (συχνά κακουργηματική πράξη) και τιμωρείται αυστηρότατα από την ελληνική νομοθεσία. Μάλιστα με την επικύρωση της Σύμβασης της Κωνσταντινούπολης από την Ελλάδα (2018), αποτυπώνονται πλέον με συστηματοποιημένο τρόπο και ποινικοποιούνται μορφές έμφυλης και ενδοοικογενειακής βίας, που ως τώρα δεν αναγνωρίζονταν νομικά ως τέτοιες (stalking, οικονομική βία, Ακρωτηριασμός Γυναικείων Γεννητικών Οργάνων, εξαναγκαστικός γάμος).

#### **Ποια είναι τα είδη και οι μορφές της;**

Σύμφωνα με τους διεθνώς αναγνωρισμένους ορισμούς της έμφυλης βίας (GBVIMS), οι  βασικοί τύποι της είναι τέσσερις: Σεξουαλική, Σωματική, Ψυχολογική και Οικονομική βία. Αξίζει πάντως να επισημανθεί ότι τα τοπικά και εθνικά νομικά συστήματα μπορούν να ορίζουν  διαφορετικά ή /και να έχουν κι άλλες νομικά αναγνωρισμένες μορφές έμφυλης βίας (Gender Vased Violence). Οι μορφές της έμφυλης βίας είναι: Λεκτική, σωματική, ψυχολογική / συναισθηματική κακοποίηση, βιασμός, σεξουαλική βία, σεξουαλική παρενόχληση, εμπορία ανθρώπων (human trafficking), σεξουαλική εκμετάλλευση, οικονομική βία, εξαναγκαστικός γάμος, Ακρωτηριασμός Γυναικείων Γεννητικών Οργάνων, stalking.

#### **Ποιες είναι οι συνέπειές της;**

Η έμφυλη βία είναι ιδιαίτερα επώδυνο βίωμα. Οι άμεσες συνέπειές της είναι πολλαπλές. Απειλεί τη σωματική υγεία των γυναικών και των ατόμων, που την έχουν υποστεί ή κινδυνεύουν από αυτή. Οι σωματικές βλάβες, η ψυχική και συναισθηματική αποσταθεροποίηση, οι επιπλοκές στην εγκυμοσύνη, τα σεξουαλικώς μεταδιδόμενα νοσήματα, ακόμη και ο θάνατος, είναι μερικές από τις συνέπειές της. Οι επιπτώσεις της είναι έντονες στην ψυχική και συναισθηματική υγεία. Ενδεικτικά αναφέρουμε: μετατραυματικό στρες, ανασφάλεια, κατάθλιψη, θυμός, φόβος, ντροπή αυτοκαταστροφική διάθεση. Μάλιστα το θύμα συνήθως κατηγορεί και μισεί τον εαυτό του. Τέλος δεν εκλείπουν και οι συνέπειες στην κοινωνικότητα των γυναικών, αφού συχνά όσες έχουν υποστεί έμφυλη βία κατηγορούνται οι ίδιες για όσα τους συνέβησαν, στιγματίζονται, απομονώνονται και απορρίπτονται από το κοινωνικό τους περιβάλλον, χάνουν την κοινωνική λειτουργικότητας τους, με συνέπειες και στα παιδιά τους σε περιπτώσεις ενδο-οικογενειακής βίας .

**Από https://diotima.org.gr/pente-erotiseis-kai-apantiseis-gia-ti/**

**ΒΙΑΣΜΟΣ**

**Από την εφημερίδα ΝΑΥΤΕΜΠΟΡΙΚΗ**

**Πότε ο βιασμός είναι βιασμός;**

**Η απουσία χρήσης βίας δεν αναιρεί την απουσία συναίνεσης - Τι προβλέπει η νομοθεσία στην Ευρώπη, πού βρίσκεται η Ελλάδα**

Την ώρα που η Ευρώπη ως μία από τις πιο ανεπτυγμένες περιοχές στον πλανήτη προσφέρει υψηλό βιοτικό επίπεδο και ισχυρό πλαίσιο για την προστασία των ανθρωπίνων δικαιωμάτων, στη νομοθεσία για το έγκλημα του βιασμού η εικόνα είναι κάθε άλλο παρά ενθαρρυντική. Και αυτό γιατί η πλειονότητα των χωρών της Ε.Ε. συσχετίζει τον βιασμό με τη χρήση βίας.

Σύμφωνα με εκτιμήσεις μία στις 20 γυναίκες στην Ευρωπαϊκή Ένωση έχει πέσει θύμα βιασμού, δηλαδή περίπου εννέα εκατ. γυναίκες.

Οι συνεχείς διαδηλώσεις και διαμαρτυρίες με κεντρικό σύνθημα «το όχι σημαίνει όχι» αναγκάζουν τις κυβερνήσεις να αναθεωρήσουν και έτσι να αλλάξουν τους απαρχαιωμένους νόμους. Ωστόσο, υπάρχει ακόμα πολύς δρόμος για ένα ζήτημα που έχει τεράστιο αντίκτυπο στη ζωή ενός θύματος.

**Τίθεται το ερώτημα «οι νόμοι της Ευρώπης περί βιασμού "χτυπούν" τις γυναίκες»;**

Μία υπόθεση που σόκαρε την Ισπανία αφορά περιστατικό όπου δικαστές επιβεβαίωσαν την ετυμηγορία του πρωτοδικείου για αθώωση πέντε ανδρών που κατηγορούνταν για ομαδικό βιασμό μια 18χρονης. Ακολούθησε και άλλη μια παρόμοια υπόθεση όπου απαλλάχθηκαν πέντε άνδρες από την κατηγορία για βιασμό 14χρονου κοριτσιού, το οποίο ήταν αναίσθητο. Και στις δύο περιπτώσεις θεωρήθηκε πως είχαμε να κάνουμε με σεξουαλική επίθεση και όχι βιασμό, καθώς απουσίαζε η χρήση βίας, με αποτέλεσμα οι ποινές να είναι κατά πολύ ηπιότερες.

Στη χώρα της Ιβηρικής για να θεωρηθεί μία πράξη ως βιασμός πρέπει να αποδειχθεί χρήση βίας και εκφοβισμού, τόσο διαφορετική διαχείρηση του εν λόγω εγκλήματος σε σχέση με τη Μεγάλη Βρετανία, όπου βιασμός είναι το σεξ χωρίς συγκατάθεση. Και αν κάποιος δεν είναι σε θέση να δώσει συγκατάθεση (δλδ είναι αναίσθητος), τότε η πράξη θεωρείται και πάλι ως βιασμός.

Η κοινή γνώμη βάλλει κατά της Ισπανίας, ωστόσο δεν είναι η μοναδική χώρα με αυτό το νόμο.

Από όλες οι χώρες της Ευρωπαϊκής Ένωσης, περιλαμβανομένης της Νορβηγίας, της Ισλανδίας και της Ελβετίας, μόνο εννέα θεωρούν το σεξ χωρίς συγκατάθεση ως βιασμό.

Πρόκειται για τις Βρετανία, Βέλγιο, Γερμανία, Ιρλανδία, Κύπρο, Λουξεμβούργο, Ελλάδα, Ισλανδία και Σουηδία.

Για τις υπόλοιπες 22 χώρες (Βουλγαρία, Τσεχία, Εσθονία, Νορβηγία, Γαλλία, Ολλανδία, Κροατία, Ιταλία, Λιθουανία, Λετονία, Ρουμανία, Μάλτα, Πολωνία, Πορτογαλία, Σλοβενία, Σλοβακία, Ελβετία, Ουγγαρία, Δανία, Ισπανία, Φινλανδία, Αυστρία) για να θεωρηθεί μία πράξη ως βιασμός θα πρέπει να υπάρχει βία ή κάποιο είδος εκφοβισμού.

Το παράδειγμα της Δανίας, μία χώρας που έχει τη φήμη σχετικά με την ισότητα των φύλων, είναι χαρακτηριστικό. Έχει έναν από τους πιο «αδύναμους» νόμους σχετικά με τον βιασμό.

Σε ό,τι αφορά τη σχετική νομοθεσία, θα πρέπει να υπάρχει χρήση βίας ή απειλή για χρήση βίας για να θεωρηθεί η εν λόγω πράξη ως βιασμός.

Επιπλέον, οι καταδίκες στη Δανία για βιασμό, θεωρούνται εξαιρετικα χαμηλές. Η κυβέρνηση εκτιμά ότι πάνω από 5.000 γυναίκες το χρόνο είναι θύματα βιασμού ή απόπειρας βιασμού, όμως το 2018 υπήρξαν μόνο 77 καταδίκες.

Σύμφωνα με την Ντουμπράβσκα Σίμονβιτς από τον ΟΗΕ, θα πρέπει όλες οι χώρες του κόσμου να αλλάξουν τη σχετική νομοθεσία και να συσχετίσουν τον βιασμό με την έλλειψη συγκατάθεσης και όχι με τη χρήση βίας.

**Το ζήτημα στην Ελλάδα**

Η Ελλάδα, η Σουηδία και η Ισλανδία άλλαξαν τη σχετική νομοθεσία σχετικά πρόσφατα. Ωστόσο στη χώρα μας υπήρξαν τεράστιες αντιδράσεις για το ζήτημα με αφορμή τους νέους Ποινικούς Κώδικες που επέτρεπαν πιο μαλακή τιμωρία για τους βιαστές.

Το αμφιλεγόμενο Άρθρο 336 προσδιόριζε τον βιασμό σε όρους φυσικής απειλής για τη ζωή του θύματος, αντί να βάζει στον πυρήνα την απουσία συναίνεσης στην πράξη. Έτσι μετά τις έντονες αντιδράσεις από τη Διεθνή Αμνηστία, την Ένωση Δικαστών και Εισαγγελέων, αλλά και από βουλευτές και κόμματα, η κυβέρνηση προχώρησε σε αλλάγη του συγκεκριμένου άρθρου.

Στο πλαίσιο αυτό στον νέο Ποινικό Κώδικα ενσωματώνεται η έννοια της συναίνεσης στον ορισμό του βιασμού.

Τονίζεται πως το 2014 ψηφίστηκε μια νέα ευρωπαϊκή συνθήκη, που σχεδιάστηκε για να προστατεύσει τις γυναίκες από τη βία, η Συνθήκη της Κωνσταντινούπολης, η οποία τονίζει ότι οι χώρες θα πρέπει να εφαρμόζουν νόμους που ορίζουν πως το σεξ χωρίς συγκατάθεση είναι έγκλημα. Οι περισσότερες χώρες υπέγραψαν τη Συνθήκη, αλλά δεν την εφάρμοσαν όλες.

Όπως σημειώνει η κ. Σίμονβιτς αποτελεί παραβίαση του διεθνούς δικαίου η μη εφαρμογή της Συνθήκης για τις χώρες που το υπέγραψαν.

Πλέον, είναι σαφές ότι χρειάζεται να καταβληθεί περισσότερη προσπάθεια για την προστασία των γυναικών στην Ευρώπη και να υπάρξει βούληση για τη δημιουργία ενός προηγουμένου για εκείνους που αγωνίζονται για την προστασία πέρα ​​από την ήπειρο μας.

*naftemporiki.gr με πληροφορίες από BBC*

Πέμπτη, 09 Ιαν 2020

**Εφημερίδα των Συντακτών** 01.08.2020

**Χωρίς συναίνεση, ήταν, είναι και θα είναι πάντα βιασμός!**

Της [**Ιωάννας Σωτήρχου**](https://www.efsyn.gr/authors/ioanna-sotirhoy)

Στην εποχή που για να θεσμοθετηθεί το αυτονόητο, δηλαδή ο ορθός ορισμός του βιασμού με βάση τη συναίνεση, χρειάστηκε τιτάνιος αγώνας, είναι βέβαιο ότι ο αγώνας συνεχίζει να είναι απαραίτητος, μέχρι να μπορεί η κάθε γυναίκα να καταγγείλει το βίωμά της, μέχρι να τιμωρηθεί και ο τελευταίος βιαστής .

Το ελληνικό τμήμα της Διεθνούς Αμνηστίας διοργάνωσε διαδικτυακή εκδήλωση για τη νίκη του κινήματος αλλά και τις επόμενες μάχες που μένει να δοθούν.

Η σεξουαλική πράξη χωρίς συναίνεση είναι βιασμός. Ακούγεται αυτονόητο; Δεν είναι. Μόλις πέρσι νομοθετήθηκε ο σχετικός ορισμός στο ελληνικό δίκαιο, καθιστώντας την Ελλάδα μία από τις εννέα χώρες της Ευρώπης που συμμορφώθηκαν με το διεθνές δίκαιο. Ωστόσο ένας νόμος δεν αρκεί για να αλλάξει ριζωμένες κοινωνικές νοοτροπίες και πατριαρχικά στερεότυπα. Χρειάζεται πολύπλευρη συνεργασία και εκπαίδευση για να μπορέσουμε κάποτε να πούμε ότι θα ζούμε σε κοινωνίες ασφαλείς για τις γυναίκες, ελεύθερες από το έγκλημα του βιασμού. Κάτι που αποτελεί το ζητούμενο σε όλες τις χώρες όχι μόνο της Ευρώπης αλλά του κόσμου.

Στη διαδικτυακή εκδήλωση «Χωρίς Συναίνεση είναι Βιασμός» που διοργάνωσε το ελληνικό τμήμα της Διεθνούς Αμνηστίας δεν παρουσιάστηκαν μόνο τα βήματα που οδήγησαν στην επιτυχία της εκστρατείας τροποποίησης του άρθρου 336 του ποινικού κώδικα, ώστε ο βιασμός να ορίζεται πλέον νομικά με βάση την απουσία συναίνεσης, που κατοχυρώθηκε πέρσι στις 6 Ιουνίου στη χώρα μας. Ως «ένα παράδειγμα ιδιαίτερα επιτυχημένης στρατηγικής συνηγορίας» έκανε λόγο η Ειρήνη Γαϊτάνου, υπεύθυνη εκστρατειών στο ελληνικό τμήμα της Διεθνούς Αμνηστίας με απήχηση σε κοινωνία και θεσμούς, που βασίστηκε στις συνέργειες μεταξύ συλλογικοτήτων.

Στη συζήτηση, που στη δίωρη διάρκειά της παρακολούθησαν σταθερά περισσότερα από 200 άτομα, δόθηκαν και εκείνα τα στοιχεία που απαιτούν επαγρύπνηση ώστε το σημαντικό νομοθετικό βήμα να εφαρμοστεί στην πράξη, συμβάλλοντας στην κοινωνική ευαισθητοποίηση και στην εκπαίδευση θεσμών και κοινωνίας πάνω στο ζήτημα των δικαιωμάτων των γυναικών ώστε να γίνει πράξη η προστασία των θυμάτων σεξουαλικής βίας και κακοποίησης.

Πόσο αναγκαίο είναι κάτι τέτοιο; Ακόμη και πριν από την πανδημία, μία στις πέντε γυναίκες στην Ευρώπη ήταν θύμα κακοποίησης από τον σύντροφό της. Μιλάμε για σχεδόν μία Ελλάδα κακοποιημένες γυναίκες, περίπου 9 εκατομμύρια όπως ανέφερε στη συζήτηση η υπεύθυνη εκστρατειών για τα δικαιώματα των γυναικών στο ευρωπαϊκό περιφερειακό γραφείο της διεθνούς οργάνωσης, Μόνικα Κόστα Ρίμπα.

Στη διάρκεια της πανδημίας και του αναγκαστικού εγκλεισμού, οι κίνδυνοι κακοποίησης εντάθηκαν: οι κλήσεις έκτακτης ανάγκης αυξήθηκαν έως και 60% όπως εκτιμά ο Παγκόσμιος Οργανισμός Υγείας. Φωτίζοντας την ευρωπαϊκή διάσταση του θέματος ανέφερε ότι σε καμία χώρα οι γυναίκες δεν χαίρουν πραγματικής ασφάλειας από την έμφυλη βία και τον βιασμό, με τα εμπόδια του φόβου και του στίγματος να καθιστούν δύσκολη την καταγγελία στις αρχές – ακόμη δυσχερέστερη στην περίπτωση μεταναστριών, έγχρωμων, τρανς γυναικών, αφήνοντας στην ουσία ένα έγκλημα αόρατο και ατιμώρητο.

#### **Λίγες καταγγελίες, ελάχιστες καταδίκες**

Σύμφωνα με τα στοιχεία που παρουσίασε, οι εκτιμώμενες καταγγελίες των βιασμών στην αστυνομία είναι ελάχιστες – μόλις 14% και σε ακόμη μικρότερο ποσοστό οδηγούνται στη Δικαιοσύνη και καταλήγουν σε καταδίκες: για παράδειγμα στη Δανία από τις περίπου 24.000 γυναίκες που έχουν βιασθεί, μόνο οι 900 προέβησαν σε καταγγελία, ασκήθηκαν διώξεις περίπου στις 500, ενώ υπήρξαν μόλις 90 καταδίκες.

Γίνεται έτσι φανερό ότι τα κοινωνικά στερεότυπα είναι βαθιά ριζωμένα τόσο στην αστυνομία όσο και στη Δικαιοσύνη και υπάρχει ακόμη μακρύς δρόμος να διανυθεί μέχρι να κατακτηθεί η κουλτούρα της συναίνεσης από την κοινωνία καθώς σύμφωνα με το ευρωβαρόμετρο του 2016, περισσότεροι από ένας στους τέσσερις βρίσκουν κάποια δικαιολογία για το σεξ χωρίς συναίνεση (λόγω μέθης κ.λπ.), ενώ περισσότεροι από ένας στους πέντε θεωρούν υπερβολικές τις καταγγελίες περί κακομεταχείρισης και βιασμού.

Είναι αυτά τα στερεότυπα που ορθώνουν εμπόδια στις καταγγελίες, αφήνοντας τους κακοποιητές να διαφεύγουν της λογοδοσίας για τα εγκλήματά τους και καθιστούν επιβεβλημένη την ευρύτερη συζήτηση όπου μόνο το «ναι» σημαίνει συναίνεση και τίποτα άλλο, μετατοπίζοντας το κέντρο βάρους από την κανονικοποίηση του βιασμού και τον εξαναγκασμό που δηλώνει η απουσία συναίνεσης, είτε σωματικό είτε ψυχολογικό, που μπορεί να μην έχει εμφανή σωματικά τραύματα και μπορεί να συμβαίνει ακόμα και μέσα στο οικογενειακό, φιλικό, συντροφικό και εργασιακό περιβάλλον.

Για την επόμενη μέρα της νομοθετικής κατοχύρωσης μίλησε η Καταρίνα Μπέργκεχεντ, ανώτατη σύμβουλος πολιτικής για τα δικαιώματα των γυναικών και τα σεξουαλικά/αναπαραγωγικά δικαιώματα από το σουηδικό τμήμα της οργάνωσης. Αναφέρθηκε στον μακροχρόνιο και πολυδιάστατο αγώνα ενάντια στη βία κατά των γυναικών και για τη σχετική νομοθετική μεταρρύθμιση στη χώρα της που επιτεύχθηκε μόλις το 2018 – κι ας εκλαμβάνεται η Σουηδία ως πρωτοπόρος στην ισοτιμία των φύλων. Μίλησε για τη συνεργασία με τις άλλες σκανδιναβικές χώρες και τις κοινές δυσκολίες των γυναικών να έχουν πρόσβαση στη Δικαιοσύνη, με τους νόμους που βασίζονται στην άσκηση βίας και όχι στη συναίνεση να μην αποτελούν το μοναδικό εμπόδιο.

«Σήμερα δουλεύουμε ακριβώς πάνω σε αυτό: την άρση των εμποδίων για την πρόσβαση στη Δικαιοσύνη και την παροχή υποστήριξης στις επιζήσασες βιασμού προκειμένου να διασφαλίσουμε δικαιοσύνη. Κατόπιν έρευνας εντοπίσαμε ελλείμματα στη διερεύνηση αυτών των καταγγελιών από την αστυνομία» επισήμανε. Ετσι, πέρυσι πραγματοποίησαν μια εκστρατεία απαιτώντας μια συνάντηση με τον αρχηγό της Αστυνομίας και μαζί με διάφορες οργανώσεις και δίκτυα της κοινωνίας των πολιτών διοργάνωσαν ένα πικ νικ έξω από το αρχηγείο της αστυνομίας την ώρα της συνάντησης προσκαλώντας τις αστυνομικές αρχές «να έρθουν έξω μαζί μας».

Δύο μέρες πριν από τη συνάντηση και το πικ νικ ο αρχηγός της αστυνομίας ανακοίνωσε πρόσληψη 350 νέων αστυνομικών με αποκλειστικό αντικείμενο τη διερεύνηση βιασμών, ενδοοικογενειακής βίας και σεξουαλικών εγκλημάτων κατά παιδιών.

Εδωσε ακόμη τον απολογισμό από την αξιολόγηση του ενός χρόνου από την εφαρμογή της νέας νομοθεσίας στη χώρα της. Ετσι, σε αντίθεση με ό,τι αναμενόταν, δεν σημειώθηκε μεγάλη αύξηση στον αριθμό των καταγγελιών για βιασμό που πέρσι ήταν 6.256. Αντίθετα, υπήρξε μια μεγάλη διαφορά στον αριθμό των διώξεων καθώς απαγγέλθηκαν σχετικές κατηγορίες σε 425 άτομα πέρσι έναντι 236 κατηγορούμενων για βιασμό το 2017.

Μια ακόμη σημαντική αλλαγή παρατηρήθηκε στις καταδικαστικές αποφάσεις για βιασμό: συγκεκριμένα, από τις 190 καταδίκες το 2017, το 2019 καταγράφηκαν 333, σημειώνοντας αύξηση 75%. Ως εξίσου σημαντικό αξιολογήθηκε το γεγονός ότι πλέον τέθηκαν υπό διερεύνηση και διώκονται και νέοι τύποι υποθέσεων, όπως περιπτώσεις εκμετάλλευσης συνθηκών, για παράδειγμα όταν μια σεξουαλική πράξη ξεκινάει συναινετικά, αλλά καταλήγει να μην είναι συναινετική, όταν ο κατηγορούμενος άσκησε βία ή προέβη σε πράξεις που δεν είχαν τη συναίνεση της καταγγέλλουσας, πάρτι νέων που μπορεί να καταλήγουν σε ανεπιθύμητες σεξουαλικές πράξεις κ.ά.

«Ενα ακόμη έλλειμμα που αναδείχτηκε συζητώντας με επιζήσασες βιασμού είναι η διαχείριση της ψυχολογικής βλάβης που προκαλεί ένα τέτοιο έγκλημα στα θύματα και η έλλειψη ψυχολογικής συμβουλευτικής, κομμάτι πάνω στο οποίο δουλεύουμε αυτή τη στιγμή πιέζοντας για την ανάπτυξη υπηρεσιών προς αυτήν την κατεύθυνση» παρατήρησε η Σουηδή ακτιβίστρια, η οποία έθεσε ακόμη το ζήτημα μετάβασης από τον βιασμό στην κουλτούρα της συναίνεσης στη σεξουαλική εκπαίδευση που παρέχεται στο σχολείο.

#### **Ο ρόλος του κινήματος**

Για τη δίκη των... θυμάτων στην ελληνική κοινωνική και δικαστική εμπειρία, το γυναικείο κίνημα και την καθοριστική επίδραση της υπόθεσης Τοπαλούδη μίλησε η Καλλιόπη Μιχαηλίδου από τη φεμινιστική συλλογικότητα Βέροιας «Κιλοτίνα».

«Το θύμα συχνά έχει να αντιμετωπίσει μια ολόκληρη κοινωνία που θα ρωτούσε τι φορούσε, γιατί βρισκόταν εκεί, αν είχε πιει, έτοιμη να τη δικάσει και να τη στιγματίσει. Και είχε να σηκώσει όλο αυτό το βάρος μαζί με το σωματικό και ψυχικό της τραύμα» επισήμανε και έδωσε μερικά από τα στοιχεία που συνθέτουν το πρόβλημα. Οπως το σύνθημα "Οι γυναικοκτόνοι έχουν τα κλειδιά του σπιτιού μας", αφού οι βιαστές συχνά προέρχονται από την ίδια την οικογένεια – «οι πατεράδες μας, σύντροφοι, σύζυγοι, πρώην σύντροφοι και σύζυγοι».

Μίλησε για τους άντρες που ξέρουμε και ανέτρεψε τον κυρίαρχο ισχυρισμό ότι ο βιαστής είναι ο ψυχασθενής, όχι μόνο γιατί έτσι στιγματίζεται η ψυχική ασθένεια, που δεν έχει σχέση, αλλά επειδή αποπροσανατολίζεται η συζήτηση από τον βιασμό και αυτό που είναι: «Είναι έγκλημα εξουσίας, δεν έχει να κάνει με πάθος, ψυχική ασθένεια, σεξουαλικές ορμές» τόνισε.

Χρησιμοποιώντας ένα ακόμη κινηματικό δρώμενο, οι συγκεντρωμένες έλεγαν «ο βιαστής είσαι εσύ» και με τον δείκτη έδειχναν τον καθένα: «το δάχτυλο δείχνει την αστυνομία, το δικαστήριο, τους καθημερινούς άνδρες, αυτό το πατριαρχικό σύστημα» και τελικά την κουλτούρα που δικαιολογεί τον βιασμό και είναι βαθιά ριζωμένη σε όλες τις κοινωνίες. Εκανε ακόμη λόγο για το γεγονός ότι είναι συνηθισμένο οι βιαστές να κυκλοφορούν ελεύθεροι, λόγος για τον οποίο ήταν σημαντικές οι καταδίκες στην υπόθεση Τοπαλούδη και η νομική και ηθική καταδίκη τους από μεγάλο μέρος της ελληνικής κοινωνίας.

«Μέχρι να φτάσουμε στο «καμία μόνη καμία λιγότερη» η καταδίκη των βιαστών και των κακοποιητών γυναικών αποτελεί πάγιο αίτημα του φεμινιστικού κινήματος» κατέληξε.

#### **Νόμος μεν, αλλά...**

Μπορεί το αυτονόητο που δεν αποτυπωνόταν στο νομικό μας πλαίσιο, μέχρι την τελευταία στιγμή, να έγινε πλέον νόμος ωστόσο χρειάζεται να γίνουν πολλά ακόμη ώστε το έγκλημα του βιασμού να μην παραμένει ατιμώρητο, ώστε η ενδοοικογενειακή βία, ο σεξισμός και η έμφυλη βία να πάψουν να αποτελούν «προσωπική υπόθεση» και να έχουν τη θεσμική αντιμετώπιση που αρμόζει, τόσο στους θύτες όσο και στη στήριξη των επιζησασών της έμφυλης βίας που δραματικά επέτειναν τα μέτρα περιορισμού της πανδημίας, αποκαλύπτοντας ταυτόχρονα την έκτασή της.

Στη νέα πραγματικότητα επιδεινώθηκαν επίσης οι ανισότητες και οι διακρίσεις κυρίως σε βάρος των γυναικών με πολλαπλές ταυτότητες (Ρομά, προσφύγισσες, μετανάστριες, σεξουαλικές εργάτριες, γυναίκες με αναπηρία, τρανς γυναίκες και άλλες σε συνθήκες περιθωριοποίησης), καθώς αντιμετωπίζουν αυξημένο κίνδυνο να αποτελέσουν στόχο του κράτους και να υποστούν βλάβες συμπεριλαμβανομένου του φυλετικού τους προφίλ όπως επισήμανε η κ. Γαϊτάνου.

Δεδομένου, μάλιστα, για βαθιά ριζωμένες σεξιστικές και πατριαρχικές αντιλήψεις, ίσως δεν αρκεί μια νομοθετική αλλαγή, αλλά χρειάζεται να διανυθεί ακόμη απόσταση για την ευαισθητοποίηση, την ενημέρωση και την κινητοποίηση της κοινωνίας, ώστε να επιτευχθεί η κοινωνική αλλαγή με ενδυνάμωση και χειραφέτηση.

Σε αυτήν την κατεύθυνση επιθυμούσε να συμβάλει η συζήτηση «Χωρίς συναίνεση είναι βιασμός» στο πλαίσιο του έργου «Διεκδικούμε την Αλλαγή! Επιμόρφωση στη Συνηγορία για τα Ανθρώπινα Δικαιώματα»: «Φυσικά, η αλλαγή του νομοθετικού πλαισίου συνιστά ένα ιδιαίτερα σημαντικό αλλά όχι και μοναδικό βήμα σε έναν αγώνα που έχει διάρκεια και στοχεύει στην περαιτέρω κοινωνική ευαισθητοποίηση, στη διασφάλιση της εφαρμογής του νόμου και στην πράξη και στην ευρύτερη εκπαίδευση των θεσμών και της κοινωνίας πάνω στο ζήτημα της σεξουαλικής βίας και κακοποίησης» είπε στην «Εφ.Συν.» η υπεύθυνη του έργου Δέσποινα Παρασκευά-Βελουδογιάννη.

Το έργο υλοποιείται με την υποστήριξη του επιμορφωτικού προγράμματος «Active Citizens Fund», στο οποίο συναντιούνται περισσότερες από 30 οργανώσεις της κοινωνίας των πολιτών από διαφορετικά πεδία, με στόχο τη δημιουργία ενός δικτύου ενδυνάμωσης και διαθεματικής συνεργασίας.

Σημειώνεται ότι το Εθνικό Ιδρυμα Κωφών εξασφάλισε παράλληλη διερμηνεία στη νοηματική γλώσσα όλης της εκδήλωσης, την οποία διεξήγαγε η Σοφία Φουνταλή.

**Αλεξάνδρα Κολέσνικ**

#### **ΒΙΑΣΜΟΣ-ΚΟΙΝΩΝΙΚΟ Ή ΑΤΟΜΙΚΟ ΦΑΙΝΟΜΕΝΟ**

Ο βιασμός είναι μια κοινωνικά κατακριτέα πράξη και το κείμενο αυτό δεν προσπαθεί για κανένα λόγο να δικαιολογήσει την αποτρόπαια πράξη, αλλά να παραθέσει τις πιο γνωστές θεωρίες για τα αίτια της συμπεριφοράς των βιαστών.

Παρόλο που υπάρχουν τόσες θεωρίες, δεν υπάρχει συγκεκριμένο ψυχολογικό προφίλ του βιαστή, καθώς η ομάδα των καταδικασμένων βιαστών είναι μικρή, ενώ πολλοί δράστες δεν έχουν καταδικαστεί. Έχουμε μάθει να ταυτίζουμε τους βιαστές με άτομα που κατάγονται από χαμηλά κοινωνικοοικονομικά στρώματα, ωστόσο αγνοούμε το γεγονός ότι οι περισσότεροι βιασμοί δεν γίνονται τη νύχτα από αγνώστους, αλλά κατά την διάρκεια της ημέρας από γνωστά στο θύμα άτομα.

Οι άνδρες των μεσαίων και των ανώτερων κοινωνικών στρωμάτων διαπράττουν επίσης βιασμούς, μόνο που προστατεύονται περισσότερο, λόγω της «συνωμοσίας σιωπής», όπου το θύμα δεν τολμάει στο να προχωρήσει στην καταγγελία.

Είναι εντυπωσιακό του πόσο υψηλός είναι ο αριθμός των δραστών που είναι παντρεμένοι, έχουν παιδιά και προβαίνουν και σε άλλες εγκληματικές πράξεις όπως ασέλγεια, αιμομιξία, αποπλάνηση ανηλίκων, κτλ.

Επίσης, σημαντική είναι η αναφορά ότι ο νόμος προστατεύει «επιλεκτικά» τα θύματα του βιασμού. Εάν η γυναίκα «δεν πληρεί» τα πρότυπα κυρίαρχου θηλυκού στερεότυπου, παρεμβαίνουν άλλοι παράγοντες, που υποστηρίζουν ότι το θύμα έδωσε την συγκατάθεση με άμεσο ή έμμεσο τρόπο (π.χ. προκλητικό ντύσιμο, προκλητική συμπεριφορά, κ.α.). Η ίδια η κοινωνία αποδίδει τις ευθύνες του βιασμού στο θύμα. Επιπλέον, η εξευτελιστική, καχύποπτη και επιφυλακτική αντιμετώπιση του θύματος από την αστυνομία, αναγκάζει την πλειοψηφία των θυμάτων να μην προχωράει καν στην διαδικασία της καταγγελίας.

Οι θεωρίες για το βιασμό διακρίνονται σε δύο μεγάλες κατηγορίες, ψυχοπαθολογική και κοινωνιολογική. Οι θεωρίες της πρώτης κατηγορίας αναζητούν τα αίτια σε ατομικούς παράγοντες, ενώ της δεύτερης στο κοινωνικό περιβάλλον.

Με βάση τις θεωρίες της πρώτης κατηγορίας, ο βιαστής είναι ένα ψυχικά διαταραγμένο άτομο με νευρωτική, ψυχωτική ή σχιζοφρενική φύση. Μέσα από αυτό το πλαίσιο υποστηρίζεται ότι ο βιαστής μπορεί να πάσχει από σεξουαλική ανεπάρκεια, απωθημένο σύμπλεγμα ευνουχισμού,  ενδοψυχικές συγκρούσεις, εσωτερική δυσαρμονία και κοινωνική απομόνωση. Επίσης, μπορεί να έχει υπάρξει θύμα σεξουαλικής παρενόχλησης κατά την παιδική του ηλικία.

Οι θεωρίες της δεύτερης κατηγορίας υποστηρίζουν ότι η ίδια η προσωπικότητα είναι προϊόν κοινωνικοποίησης και αλληλεπίδρασης του ατόμου με το περιβάλλον. Αναφέρει ότι στον βιασμό ο δράστης δεν αποσκοπεί στην ίδια την σεξουαλική πράξη, αλλά στην απόκτηση κύρους, γοήτρου και επιβολής μέσα από αυτήν. Ο εξευτελισμός, η υποταγή και η ταπείνωση του θύματος προσφέρει στον δράστη ικανοποίηση και όχι τόσο η ίδια η πράξη.

Ενώ υπήρξε θεωρία της απαγορευτικότητας που ελκύει το άτομο στο να διαπράξει τον βιασμό, ο Chappell παρατήρησε ότι δεν υπήρχε συσχετισμός ανάμεσα στην απαγορευτικότητα και τον βιασμό και παρέθεσε την θεωρία της σχετικής αποστέρησης. Στην θεωρία αυτή αναφέρεται ότι ο άνδρας που απορρίπτεται σε μια σεξουαλικά φιλελεύθερη κοινωνία, βιώνει πιο έντονα την αποστέρηση από ότι σε μια πιο αυστηρή προς σεξουαλική έκφραση κοινωνία, καθώς στην δεύτερη ενεργοποιούνται οι μηχανισμοί εκλογίκευσης. Έτσι πλήττεται ο εγωισμός και ο ναρκισσισμός του ατόμου και αυξάνεται η αίσθηση ανεπάρκειας.

Στο βιασμό η γυναίκα αποπροσωποποιείται και ο θύτης της αποδίδει διάφορα κυρίαρχα στερεότυπα (π.χ. «εύκολη», «κοινή», κτλ.), όπου εξουδετερώνεται η ιδιότητα του θύματος και έχουμε άρση ενοχών του θύτη. Ο θύτης δεν έχει τα χαρακτηριστικά του δυναμικού, ασυγκράτητου αρσενικού όπως πιστεύουμε συχνά λανθασμένα. Η υποτίμηση του θύματος είναι η βασική ιδέα της πράξης και ενδεχομένως να είναι προϊόν προβολικής ταύτισης, όπου εκφράζεται η ίδια η υποτίμηση του θύτη για τον εαυτό του.

Ακόμα, ο βιαστής μπορεί να νιώθει συναισθήματα ανεπάρκειας, έλλειψης, αδυναμίας και φόβου απέναντι στο παντοδύναμο γυναικείο πρότυπο. Από κοινού με κοινωνικές επιταγές για την εικόνα του «πραγματικού» άνδρα, προκύπτει η ανάγκη απόδειξης του ανδρισμού και της ισχύος του.

Ο Groth αναφέρεται στα τρία κυρίαρχα συστατικά του βιασμού: οργή, εξουσία και σεξουαλικότητα. Με βάση αυτά διαχωρίσει τους βιασμούς σε τρία είδη: σε οργισμένο (η σεξουαλικότητα προβάλλει ως εχθρική ενέργεια), εξουσιαστικό ( η σεξουαλικότητα συνιστά έκφραση κυριαρχίας) και σαδιστικό (η οργή και η εξουσία ερωτικοποιούνται).

Το θύμα όμως υποφέρει όχι μόνο εκείνη την στιγμή, αλλά και στην υπόλοιπη ζωή, όπου το τραύμα αφήνει ανεπανόρθωτα σημάδια. Η γυναίκα βιώνει την ριζική αποδιοργάνωση της ζωής της. Τα σωματικά και ψυχολογικά συμπτώματα παρατείνονται μέσα στον χρόνο, ενώ τα συναισθήματα φόβου, άγχους, ντροπής, ακόμα και ενοχών εμμένουν για πολύ μεγάλο χρονικό διάστημα και εάν δεν επεξεργαστούν μπορούν να παραμείνουν για πάντα. Όσο περίεργο και αν ακούγεται, το θύμα στιγματίζεται από την κοινωνία.

Τροφή για σκέψη, μήπως κάνουμε κάτι λάθος;

(Οι θεωρίες είναι από το βιβλίο «Μυθολογίες βίας και καταστολής», Τσαλίκογλου Φ.)

**ΓΥΝΑΙΚΟΚΤΟΝΙΑ**

Το τέλος του 2018 και η έναρξη του 2019 σημαδεύτηκαν από δύο στυγερές γυναικοκτονίες στην Ελλάδα. Πρόκειται για το βιασμό και την γυναικοκτονία της Ελένης Τοπαλούδη στη Ρόδο, από δύο νεαρούς άντρες με τους οποίους αρνήθηκε να συνευρεθεί ερωτικά, και τη δολοφονία της Αγγελικής Πέτρου στην Κέρκυρα, από τον πατέρα της, ο οποίος δεν ενέκρινε  τη σχέση που είχε με άνδρα από το Αφγανιστάν.

«Αυτές όπως και τόσες άλλες δολοφονίες γυναικών στη χώρα μας και ανά τον κόσμο, συνιστούν ακραία μορφή έμφυλης και σεξιστικής βίας, μιας και διαπράττονται με κίνητρο την άσκηση κοινωνικού  ελέγχου στα σώματα αλλά και τις επιλογές των γυναικών. Επιλογές που επειδή δεν γίνονται αρεστές τιμωρούνται  ακόμα και με την απώλεια της ίδιας της ζωής των γυναικών!» αναφέρει σε [***συνέντευξη***](https://www.lifo.gr/articles/woman_articles/222049/maria-liapi-kathe-gynaika-dikaioytai-na-pei-oxi-opotedipote?fbclid=IwAR13ZYRyDf9uAV0deINis4yOrvk8QpJWpgL_AhtGp6r3kJ3CUAg-poGYBs0) της  η επιστημονικά υπεύθυνη του [***Κέντρου Διοτίμα***](https://diotima.org.gr/about/), Μαρία Λιάπη.

Στην ουσία οι γυναικοκτονίες είναι εγκλήματα που στηρίζονται στις βαθιά εμπεδωμένες κοινωνικές αντιλήψεις και έμφυλα στερεότυπα, σύμφωνα με τα οποία  οι γυναίκες είναι κατώτερες, υποτελείς στην ανδρική εξουσία, και δυνητικά μπορούν να «τιμωρηθούν», «ελεγχθούν» και «σωφρονιστούν» μέσω της έμφυλης βίας.

##### **Δολοφονήθηκαν γιατί είναι γυναίκες**

Ο όρος γυναικοκτονία (femicide) έρχεται από παλιά, όταν το 1976 τον κατέγραψε η εγκληματολόγος Νταϊάνα Ράσελ (Diana E. H. Russel), ορίζοντας έτσι το εγκληματολογικό και ανθρωπολογικό αυτό φαινόμενο.

Ο όρος «γυναικοκτονία» έγινε ευρέως γνωστός και υιοθετήθηκε από την εγκληματολογία μετά το 1992, χάρη στο βιβλίο με τίτλο «Femicide: the politics of woman killing», μια συλλογή δοκιμίων που επιμελήθηκαν από κοινού η ακαδημαϊκός Τζιλ Ράντφορντ (Jill Radford) και η εγκληματολόγος Νταϊάνα Ράσελ (DianaE. H. Russell).

«Η γυναικοκτονία συνιστά διακριτό αδίκημα που παλιότερα και επί πολλά χρόνια συγκαλύπτονταν πίσω από τα εγκλήματα  ‘’τιμής’’, και στην πρόσφατη ιστορία πίσω από τον όρο ‘’εγκλήματα πάθους’’.Ο χαρακτηρισμός της δολοφονίας επομένως ως γυναικοκτονία συνιστά πράξη αντίστασης στην απόκρυψη μιας κοινωνικής πραγματικότητας και ξεσκεπάζει τη συνενοχή των σεξιστικών κοινωνιών μας», τονίζει η Μ. Λιάπη. Σύμφωνα με τον Παγκόσμιο Οργανισμό Υγείας «γυναικοκτονία είναι η ανθρωποκτονία από πρόθεση γυναικών επειδή είναι γυναίκες. Η γυναικοκτονία συνήθως διαπράττεται από άντρες αλλά κάποιες φορές συνεργούν και γυναίκες, συνήθως μέλη της ίδιας οικογένειας.

Στις περισσότερες περιπτώσεις γυναικοκτονία διαπράττει σύντροφος ή πρώην σύντροφος που συνήθως είχε και μακρόχρονη κακοποιητική συμπεριφορά, απειλούσε, κακοποιούσε ή/και εκφόβιζε τη γυναίκα, η οποία πολύ συχνά βρίσκεται σε θέση φυσικής ή/και οικονομικής αδυναμίας σε σχέση με αυτόν».

##### **Τα θλιβερά στατιστικά στον κόσμο και την ΕΕ**

Σύμφωνα με τον Παγκόσμιο Οργανισμό Υγείας, είναι σημαντικό να τηρούνται αρχεία και επίσημες καταγραφές βάσει του νέου και εξελισσόμενου νομικού ορισμού της γυναικοκτονίας.

Ωστόσο  αξίζει να σημειωθεί ότι, τόσο παγκοσμίως όσο και μεταξύ  των κρατών μελών της Ευρωπαϊκής Ένωσης, τα αξιόπιστα στοιχεία για τη έμφυλη βία είναι σπάνια και δεν είναι εύκολα συγκρίσιμα. Εντούτοις, οι διαθέσιμες πηγές μπορούν να δώσουν μια κατά προσέγγιση εικόνα της έκτασης του προβλήματος

Κάθε μέρα, σε όλο τον κόσμο, δολοφονούνται 137 γυναίκες, κατά μέσο όρο, από (πρώην ή νυν) συζύγους ή συντρόφους ή από κάποιο μέλος της οικογένειας τους.

Από τις 87.000 δολοφονίες γυναικών παγκοσμίως, το 2ο17, το 58% διαπράχθηκε από (πρώην ή νυν) συζύγους ή συντρόφους ή μέλη της οικογένειας τους,  σύμφωνα με [***νέα στοιχεία***](https://www.unodc.org/unodc/en/frontpage/2018/November/home-the-most-dangerous-place-for-women-with-majority-of-female-homicide-victims-worldwide-killed-by-partners-or-family--unodc-study-says.html?ref=fs1) του Γραφείου των Ηνωμένων Εθνών για τα Ναρκωτικά και το Έγκλημα (UNODC).

Παγκοσμίως, οι πέντε χώρες με τα μεγαλύτερα καταγεγραμμένα ποσοστά γυναικοκτονιών σήμερα είναι η Αργεντινή, το Ελ Σαλβαδόρ, η Ινδία, η Ονδούρα και το Μεξικό, ενώ υψηλά ποσοστά καταγράφονται και στη Γουατεμάλα, την Κολομβία, τη Βραζιλία, τη Ρωσία και τη Νότια Αφρική.

##### **Οι δράστες των γυναικοκτονιών έχουν τα κλειδιά του σπιτιού μας**

Σύμφωνα με την έκθεση του Παγκόσμιου Οργανισμού Υγείας (ΠΟΥ) για το 2013, η κύρια αιτία θανάτου των γυναικών ηλικίας από 16 έως 44 ετών είναι, διεθνώς, η δολοφονία από κάποιο οικείο πρόσωπο. (βλ. WHO 2013, [εδώ).](https://apps.who.int/iris/bitstream/handle/10665/85239/9789241564625_eng.pdf?sequence=1)

Σύμφωνα με ευρήματα που ανακοίνωσε [το Συμβούλιο της Ευρώπης το 2005,  η ενδοοικογενειακή βία έχει καταστεί για τις Ευρωπαίες, μεταξύ 15 και 44 χρόνων, η πρώτη αιτία αναπηρίας και θανάτου, αφήνοντας πίσω ακόμη και τα αυτοκινητικά δυστυχήματα ή τον καρκίνο](http://www.kathimerini.gr/235012/article/epikairothta/politikh/h-endooikogeneiakh-via-prwth-aitia-8anatoy-gia-tis-eyrwpaies).\* (βλ. Βλάχου Β., “Η βία κατά των γυναικών – Ερευνητικά δεδομένα – Σύγχρονοι προβληματισμοί”, Ποινική Δικαιοσύνη, 2006, σ. 471).

Τέλος, η μεγαλύτερη έρευνα που έχει γίνει στην ΕΕ για την έμφυλη βία ([FRA 2014](https://www.amnesty.gr/news/press/article/22245/arthro-336-istoriki-niki-toy-gynaikeioy-kinimatos-kai-toy-kinimatos)), καταγράφει ότι πενήντα γυναίκες στην ΕΕ δολοφονούνται κάθε εβδομάδα από νυν ή πρώην σύντροφό τους.

Επιπλέον, βάση των στοιχείων του Ευρωπαϊκού Ινστιτούτου για την Ισότητα των Φύλων, EIGE:

* Στην Βρετανία, κάθε τρεις μέρες δολοφονείται μία γυναίκα
* Στη Σουηδία, κάθε δέκα μέρες κακοποιείται μέχρι θανάτου από το σύζυγο ή σύντροφό της
* Στην Ισπανία, μία γυναίκα δολοφονείται κάθε τέσσερεις μέρες, περίπου 100 τον χρόνο
* Στην Γαλλία, μία γυναίκα δολοφονείται κάθε πέντε μέρες εξαιτίας κακοποίησης στο σπίτι
* Από αυτές το 1/3 μαχαιρώνεται, το 1/3 φονεύεται με πυροβόλο όπλο, το 20% στραγγαλίζεται και το 10% ξυλοκοπείται μέχρι θανάτου

##### **Μια αθέατη εγκληματική πράξη**

Ιδιαίτερες προσπάθειες αντιμετώπισης του φαινομένου έχουν γίνει σε χώρες της Λατινικής Αμερικής όπου το φαινόμενο πραγματικά έχει λάβει εκτεταμένες διαστάσεις. Η γυναικοκτονία ως εγκληματική πράξη έχει ήδη ενσωματωθεί στη νομοθεσία σε πολλές χώρες, όπως η Χιλή, η Κόστα Ρίκα, το Ελ Σαλβαδόρ, η Γουατεμάλα και το Μεξικό.

Η Αργεντινή αναγνώρισε τη «γυναικοκτονία» ως νομικό όρο το 2016 αφότου τρεις άγνωστοι άντρες βίασαν, δολοφόνησαν και «παλούκωσαν» ανήλικη μαθήτρια και εν συνεχεία δεκάδες χιλιάδες γυναίκες διαμαρτυρήθηκαν στους δρόμους της χώρας.

Στα τέλη Νοεμβρίου, η Γερουσία της Δομινικανής Δημοκρατίας ορίστηκε τη «γυναικοκτονία» ως έγκλημα με ποινή φυλάκισης 40 ετών. Επίσης θα πρέπει να αναφερθεί η πρωτοβουλία [***Spotlight***](https://ec.europa.eu/greece/news/20180928/spotlight_el) της Ευρωπαϊκής Ένωσης και των Ηνωμένων Εθνών για τον τερματισμό των γυναικοκτονιών στη Λατινική Αμερική.

Στην Ευρώπη, ακόμα και σε χώρες όπως η Ισπανία που επιδεικνύουν μεγαλύτερη ευαισθησία στην αντιμετώπιση της έμφυλης βίας τα αδικήματα αντιμετωπίζονται ως «gender “neutral”», δηλαδή δεν λαμβάνεται υπόψη το φύλο του θύματος.

Για την Ελλάδα δεν έχουμε επίσημες στατιστικές για τις γυναικοκτονίες, αφού οι δολοφονίες των γυναικών λόγω του φύλου τους, δεν καταγράφονται ως τέτοιες.

Όπως επεσήμανε η επιστημονική υπεύθυνη του Κέντρου, Μ. Λιάπη, μετά και τις δύο πρόσφατες γυναικοκτονίες, «Το Κέντρο Διοτίμα ήδη ανέλαβε πρωτοβουλία για να ‘’σηκώσουμε’’ το θέμα αυτό και στο επίπεδο του δικαιακού μας συστήματος, ώστε να καταγράφονται επισήμως τέτοια περιστατικά ως γυναικοκτονίες αλλά και να αντιμετωπίζονται αρμοδίως από τις δικαστικές αρχές».

**Από το Κέντρο Γυναικείων Μελετών και Ερευνών Διοτίμα (<https://diotima.org.gr/gynaikoktonia-i-proti-aitia-thanatoy/>)**

**Μπορειτε επίσης να δείτε τα στατιστικά στοιχεία στο άρθρο της Lifo** [**https://www.lifo.gr/now/world/259848/pagkosmia-mastiga-oi-gynaikoktonies-sokaroyn-ta-stoixeia-toy-oie**](https://www.lifo.gr/now/world/259848/pagkosmia-mastiga-oi-gynaikoktonies-sokaroyn-ta-stoixeia-toy-oie)

**Για τον όρο γυναικοτονία στο** [**https://eige.europa.eu/el/taxonomy/term/1128**](https://eige.europa.eu/el/taxonomy/term/1128) **(από το European Institute for Gender Equality)**

**ΑΝΙΣΟΤΗΤΑ ΣΤΗΝ ΕΡΓΑΣΙΑ**

**ΜΑ ΕΙΝΑΙ ΔΥΝΑΤΟΝ; ΚΑΙ ΟΜΩΣ ΝΑΙ!**

# Γυναικεία εργασία: Φτώχεια και κοινωνικά στερεότυπα

Γυναικεία εργασία, διακρίσεις και κοινωνικά στερεότυπα. Η κατοχυρωμένη αρχή της ισότητας των δυο φύλων και οι βελτιώσεις που επέφερε μέσω νομοθετημάτων και θεσμικών αλλαγών δεν αρκεί ώστε να κλείσει η ψαλίδα ούτε σε μισθολογικό επίπεδο ούτε στο επίπεδο των ευκαιριών στην πρόσβαση σε θέσεις καριέρας.

Σε αυτά τα συμπεράσματα καταλήγει έρευνα της βρετανικής μη κυβερνητικής οργάνωσης Oxfam.

«Οι εισφορές στην κοινωνική ασφάλιση αποτελεί από τις χειρότερες παραβιάσεις ανθρωπίνων δικαιωμάτων, λέει η Ραφαέλα Πιμεντέλ από τον Άγιο Δομίνικο η οποία εργάζεται ως καθαρίστρια στην Ισπανία. Πώς μπορεί ένας άνθρωπος να εργάζεται χωρίς να έχει δικαίωμα σε καμία εργοδοτική εισφορά, χωρίς να έχει δικαίωμα σε ελεύθερο χρόνο ή σε διακοπές.»

Στην Ευρωπαϊκή Ένωση, μια γυναίκα χρειάζεται να δουλεύει 59 μέρες περισσότερες το χρόνο για να κερδίσει τα ίδια χρήματα με έναν άνδρα.

Σύμφωνα με έρευνα που διενήργησε η μη κυβερνητική οργάνωση OXFAM, είναι δυο φορές πιθανότερο μια γυναίκα να αμειφθεί με χαμηλό μισθό από ό,τι ένας άνδρας.

Αιτία είναι τα κοινωνικά στερεότυπα.

«Ακριβώς αυτό. Τα κοινωνικά στερότυπα ευθύνονται για το γεγονός ότι οι γυναίκες επικεντρώνονται σε ορισμένους τομείς εργασίας, σε ορισμένα επαγγέλματα που συχνά οδηγούν σε άτυπες μορφές εργασίας όπως η μερική απασχόληση, ενώ οι γυναίκες είμαστε η πλειοψηφία των εργαζομένων που αναλαμβάνει μη αμειβόμενη εργασία για το σπίτι.»

Στην έκθεση της Oxfam με τίτλο «Γυναίκες και εργασιακή φτώχεια στην Ευρώπη» παρουσιάζονται στοιχεία για το πώς οι γυναίκες ωθούνται να επιλέξουν επαγγέλματα στην εστίαση, στην καθαριότητα ή τη φροντίδα ηλικιωμένων ή παιδιών, δηλαδή χαμηλά αμειβόμενη εργασία με ελάχιστες έως μηδενικές προοπτικές ανέλιξης.

(Από Euronews, https://gr.euronews.com/2018/10/05/gynkaikeia-ergasia-ftwheia-kai-koinwnika-stereotypa)

### **ΓΥΝΑΙΚΑ ΚΑΙ ΓΛΩΣΣΑ**

### **Εκπαιδευτικό Σύστημα και αναγκαιότητα της μη σεξιστικής γλώσσας**

[Από άρθρο της Δ. Κογκίδου,  καθηγήτριας στο Παιδαγωγικό Τμήμα Δημοτικής Εκπαίδευσης του ΑΠΘ, το οποίο δημοσιεύτηκε στις 30.5.2014 στην ιστοσελίδα tvxs.gr}

Η εκπαίδευση, ως θεσμός, διαδραματίζει σημαντικό ρόλο στη διαδικασία συγκρότησης των έμφυλων ταυτοτήτων μέσα από συγκεκριμένες εκπαιδευτικές πρακτικές. Ταυτόχρονα, μπορεί να αποτελέσει ένα προνομιακό πεδίο προς την κατεύθυνση της **άρσης**του σεξισμού –σε συνεργασία και με άλλους θεσμούς- προς όφελος των ίδιων των παιδιών και γενικότερα της κοινωνίας. Για την αλλαγή της υπάρχουσας κατάστασης στην εκπαίδευση προκρίνεται ο Λόγος της αντι-(ετερο)σεξιστικής προσέγγισης. Κυρίαρχο στοιχείο αυτής της προσέγγισης είναι η ανάπτυξη των δομών ενός νέου σχολείου που αμφισβητεί τις άνισες σχέσεις εξουσίας των φύλων και ενός αντίστοιχου αναλυτικού προγράμματος. Στο πλαίσιο αυτό η χρήση μη σεξιστικής γλώσσας αποτελεί **κομβικό** στοιχείο γιατί, όπως είναι γνωστό, η γλώσσα δεν είναι μόνον μέσον επικοινωνίας, αλλά και φορέας ιδεολογίας καθώς μέσα από τη γλώσσα αποτυπώνεται η ανισότητα της κοινωνικής σχέσης των φύλων.

Διευκρινίζεται ότι η χρήση μη σεξιστικής γλώσσας στον τομέα της εκπαίδευσης –αλλά και γενικά – δεν είναι από μόνη της ανατρεπτική, παρά μόνον εφόσον ασκηθεί μια συνολικότερη ανατρεπτική πρακτική της έμφυλης τάξης σε όλα τα επίπεδα. Επίσης, το θέμα της χρήσης μη σεξιστικής γλώσσας δεν τίθεται με όρους «πολιτικής ορθότητας» όπως συχνά κατανοείται. Κάθε φορά που αμφισβητούμε όρους και εκφράσεις που εμπεριέχουν διακρίσεις δίνουμε ταυτόχρονα και μια μάχη για όσα αναπαριστά και αναπαράγει στο επίπεδο των κοινωνικών σχέσεων, δίνουμε μια μάχη για το νόημα, καθώς δεν έχουμε να κάνουμε μόνο με ζητήματα γλώσσας, αλλά και με τη σύνδεσή τους με την πολιτική πράξη.

Όταν ανέλαβα το 2008 την Κοσμητεία της Παιδαγωγικής Σχολής στο ΑΠΘ, υπέγραφα ως Κοσμητόρισσα. Είχε προκαλέσει πολλές συζητήσεις, εντός και εκτός ΑΠΘ, η επιλογή μου αυτή, όπως και το να μη με προσφωνούν –όταν απαιτείται– ως  «κυρία κοσμήτωρ» ή «η κοσμήτορας» ή ακόμα χειρότερα «ο κοσμήτορας» ή όπως χαριτολογώντας 2-3 φορές «Πυργοδέσποινα». Πολλοί και πολλές μου **καταλόγισαν** ότι κακοποιώ τη γλώσσα ή ότι δεν ευσταθεί γραμματικά –γεγονός που δεν ισχύει σύμφωνα με ειδικούς. Λιγότεροι/ες **υπερασπίστηκαν** την επιλογή μου και αρκετοί/ές «συμμορφώθηκαν» λόγω της θέσης μου στην εκπαιδευτική ηγεσία του πανεπιστημίου. Με τον καιρό άρχισε σιγά-σιγά να γίνεται αποδεκτό –όχι από όλους και όλες βέβαια – και να μην ξενίζει τόσο.

Χαρακτηριστικό είναι ένα σχετικό συμβάν σε ημερίδα που μιλούσα και με προσφώνησαν στο αρσενικό: η συζήτηση τελείωσε όταν ένας φοιτητής μας έθεσε στο ακροατήριο το ερώτημα:«Γιατί δεν μας ξενίζει η μαγείρισσα αλλά η κοσμητόρισσα; Χαίρομαι που και η νυν Κοσμητόρισσα της Παιδαγωγικής εξακολουθεί την παράδοση αυτή. Νομίζω ότι **συμβάλλουμε** έτσι στην αποδόμηση των κυρίαρχων στερεότυπων για τις σχέσεις των ανδρών και των γυναικών με τις ηγετικές θέσεις γενικά και ιδιαίτερα στην εκπαιδευτική ιεραρχία.Γιατί, λοιπόν, ακούγεται προκλητικό ή υπερβολικό «η κοσμητόρισσα, η βουλεύτρια, η  γιάτρισσα, η ζωγράφισσα, η δικηγορέσσα, η συγγράφισσα», ενώ ακούγεται κανονικό «η μαγείρισσα, η χορεύτρια, η βασίλισσα;»

Σε έναν κόσμο που αλλάζει, γιατί στη  γλώσσα οι  γυναίκες να είναι αόρατες; Γιατί να μιλάμε για «μητρική» γλώσσα και «πατρικό» σπίτι;

**ΑΝΤΡΙΚΑ ΚΑΙ ΓΥΝΑΙΚΕΙΑ ΣΤΕΡΕΟΤΥΠΑ ΣΤΗ ΔΙΑΦΗΜΙΣΗ**

**Eva-Britt Svensson, ευρωβουλεύτρια : "Πρέπει να καταστεί αδύνατη η χρήση στερεοτύπων φύλου στη διαφήμιση"**

***Κα Svensson, πόσο ισχυρή είναι η επίδραση της διαφήμισης και του μάρκετινγκ στην ισότητα μεταξύ ανδρών και γυναικών;***

Τα στερεότυπα φύλου στη διαφήμιση είναι ένας από τους παράγοντες που επηρεάζουν κατά πολύ τις προσπάθειες διασφάλισης πραγματικής ισότητας των φύλων στην κοινωνία. Η επιρροή αυτή εντείνεται από το γεγονός ότι πολλά άτομα δεν γνωρίζουν καν τον τρόπο με τον οποίο επηρεάζονται από τις εικόνες από τις οποίες περιβάλλονται. Η διαφήμιση είναι σήμερα παντού: στο σπίτι, σε δημόσιους χώρους, εφημερίδες, περιοδικά, στην τηλεόραση, κλπ.

Η χρήση στερεοτύπων για την απεικόνιση γυναικών και ανδρών μπορεί να έχει ως αποτέλεσμα να είναι πλέον δύσκολο να δει κανείς τις γυναίκες και τους άνδρες σε περιβάλλον και ρόλους διαφορετικούς από τους παραδοσιακούς.

Παράλληλα, τα στερεότυπα φύλου επηρεάζουν και τις επιλογές εκπαίδευσης και σταδιοδρομίας των νέων κοριτσιών και αγοριών.

***Τι μπορούν να κάνουν τα κράτη μέλη και η Ευρωπαϊκή Ένωση προκειμένου να βελτιωθεί η κατάσταση;***

Μπορούν να έχουν γνώση των στερεοτύπων φύλου και να τα λαμβάνουν υπόψη τους. Μπορούν επίσης να διασφαλίσουν την ύπαρξη ενός οργάνου, στο οποίο θα μπορεί το κοινό να καταγγείλει στερεότυπα φύλου στους τομείς του μάρκετινγκ και της διαφήμισης. Το μελλοντικό Ευρωπαϊκό Ινστιτούτο για την Ισότητα των Φύλων θα μπορεί επίσης να διεξάγει έρευνα προκειμένου να εντοπίζει στερεότυπα φύλου.

Η ευαισθητοποίηση των καταναλωτών και του κοινού σχετικά με την επίδραση της διαφήμισης είναι πολύ σημαντική. Σήμερα, για παράδειγμα, δεν είναι δυνατό να προβάλλονται διαφημίσεις που οδηγούν σε αύξηση της ρύπανσης του περιβάλλοντος. Η διαφήμιση διαφόρων προϊόντων πρέπει να επιδεικνύει υπευθυνότητα προς το περιβάλλον και να συμβάλλει στην πρόληψη της αλλαγής του κλίματος. Επομένως, σκοπός της έκθεσής μου είναι να καταστεί αδύνατη η χρήση στερεοτύπων φύλου στη διαφήμιση.

(<https://www.europarl.europa.eu/sides/getDoc.do?language=el&type=IM-PRESS&reference=20080901STO35671>)

### **Άρθρο 21 – Μέτρα για την προώθηση της ισότητα των φύλων στα μέσα μαζικής ενημέρωσης, στη διαφήμιση και στις αρμοδιότητες του Εθνικού Συμβουλίου Ραδιοτηλεόρασης.**

1. Στο χώρο των μέσων μαζικής ενημέρωσης, έντυπων ή ηλεκτρονικών και στο χώρο της διαφήμισης λαμβάνεται μέριμνα για την προώθηση της ουσιαστικής ισότητας των φύλων με την προβολή μιας ισότιμης και απαλλαγμένης από στερεότυπα εικόνας του γυναικείου φύλου και ιδίως :  
α. Στους κώδικες δεοντολογίας που καταρτίζονται από παράγοντες της δημόσιας επικοινωνίας, σε συμβάσεις αυτοδέσμευσης που τυχόν συνάπτονται από αυτούς, καθώς και στους κανόνες αυτορρύθμισης που θεσπίζονται και τυχόν εγκρίνονται από τις αρμόδιες αρχές, υιοθετούνται υποχρεωτικά ρυθμίσεις που αποβλέπουν στην πραγμάτωση της αρχής της ισότητας των φύλων και στην εξάλειψη των στερεοτύπων λόγω φύλου στο χώρο δραστηριοποίησής τους. Οι παράγοντες που δραστηριοποιούνται στο χώρο της δημόσιας επικοινωνίας διαβιβάζουν μία φορά κατ’ έτος έκθεση σχετική με την υιοθέτηση των ρυθμίσεων του προηγουμένου εδαφίου στη Γενική Γραμματεία Ενημέρωσης και Επικοινωνίας του Υπουργείου Ψηφιακής Πολιτικής, Τηλεπικοινωνιών και Ενημέρωσης και στη Γενική Γραμματεία Ισότητας των Φύλων του Υπουργείου Εσωτερικών.  
β. Η ΕΡΤ Α.Ε. και οι ιδιωτικοί τηλεοπτικοί και ραδιοφωνικοί σταθμοί, ανεξαρτήτως του μέσου εκπομπής τους, εξασφαλίζουν, μέσω των προγραμμάτων τους, την ισότιμη προβολή της παρουσίας του γυναικείου φύλου σε όλους τους τομείς της κοινωνικής, οικονομικής, πολιτιστικής και πολιτικής ζωής της χώρας. Στις εκπομπές λόγου, τέχνης, πολιτισμού και αθλητισμού, που εντάσσονται στο ελάχιστο περιεχόμενο του προγράμματός, σύμφωνα με την κείμενη νομοθεσία, ενότητες των μεταδιδόμενων προγραμμάτων δύνανται να συμπεριλαμβάνουν θεματικές που συμβάλλουν στην προώθηση της ισότητας των Φύλων, στον εντοπισμό και άρση των διακρίσεων, καθώς και στην καταπολέμηση των στερεοτύπων.

γ. Κατά την αναπαραγωγή διαφημιστικών, τηλεοπτικών ή ραδιοφωνικών, μηνυμάτων, απαγορεύεται η χρήση σεξιστικού λόγου, καθώς και κάθε αναφορά με σεξιστικό περιεχόμενο.

Υπουργείο Εσωτερικών, <http://www.opengov.gr/ypes/?p=5576>

**Τέλος στις διαφημίσεις με στερεότυπα για τα δύο φύλα,**

**όπως άντρες που δεν κάνουν δουλειές του σπιτιού**

Ο οργανισμός ASA (Advertising Standards Authority) που επιβλέπει τις διαφημίσεις στη Βρετανία αποφάσισε να απαγορεύσει τις διαφημίσεις που διαιωνίζουν στερεότυπα, ανάμεσά τους κι αυτές που δείχνουν άντρες να αποτυγχάνουν σε απλές οικιακές δουλειές.

Οι νέοι κανονισμοί αφορούν διαφημιστικά σποτ που αποδίδουν συγκεκριμένες δραστηριότητες σε ένα συγκεκριμένο φύλο και εκείνα που χλευάζουν ανθρώπους, οι οποίοι δεν ανταποκρίνονται στα στερεότυπα γύρω από τα δύο φύλα.

Στόχος του οργανισμού είναι να υπογραμμίσει το «ενδεχόμενο βλάβης ή προσβολής» που γεννούν τέτοιου είδους στερεότυπα, όταν αναπαράγονται στις διαφημίσεις. «Τα νέα στάνταρ δεν έχουν σκοπό να απαγορευτούν όλες οι μορφές στερεοτύπων γύρω από τα δύο φύλα και θα ήταν ακατάλληλο και μη ρεαλιστικό να εμποδίσουμε διαφημίσεις να προβάλλουν μια γυναίκα να καθαρίζει ή έναν άντρα να φτιάχνει κατασκευές. Αφορούν διαφημίσεις με "προβληματικά" στερεότυπα που θα μπορούσε δυνητικά να προκαλέσουν κακό», αναφέρει ο ASA.

Σύμφωνα με τον οργανισμό, τα «προβληματικά στερεότυπα» περιλαμβάνουν: - Διαφημίσεις που απεικονίζουν μέλη της οικογένειας να τα κάνουν άνω κάτω ενώ μια γυναίκα έχει την αποκλειστική ευθύνη στο να καθαρίσει.

Διαφημίσεις που υπονοούν πως «μια συγκεκριμένη δραστηριότητα είναι ακατάλληλη για αγόρια επειδή είναι στερεοτυπικά συνδεδεμένη με κορίτσια, κι αντίστροφα. - Διαφημίσεις με άντρες να «προσπαθούν και να αποτυγχάνουν» στο να βγάλουν εις πέρας «απλές εργασίες για γονείς ή του νοικοκυριού».

Ο οργανισμός εντόπισε και κατονομάζει έξι στερεότυπα φύλου, που προβάλλονται στις διαφημίσεις, ανάμεσά τους «επαγγέλματα ή θέσεις» και «χαρακτηριστικά ή συμπεριφορές» που συνδέονται με ένα συγκεκριμένο φύλο αλλά και το να χλευάζονται άνθρωποι επειδή έχουν «μη στερεοτυπική» συμπεριφορά ή εμφάνιση. Ως στερεοτυπικές αναγνωρίστηκαν επίσης και διαφημίσεις που περιέχουν σεξουαλικοποίηση και με αντικειμενοποίηση.

«Παρόλο που η διαφήμιση είναι ένας από τους πολλούς παράγοντες που συμβάλλουν σε ανισότητα ανάμεσα στα φύλα, οι αυστηρότεροι κανόνες γύρω από τον τομέα μπορεί να παίξουν σημαντικό ρόλο στη βελτίωση της κατάστασης τόσο για κάθε άτομο ξεχωριστά όσο και για την οικονομία και την κοινωνία στο σύνολο», Guy Parker, γενικός διευθυντής της ASA.

[**https://www.lifo.gr/now/media/153133**](https://www.lifo.gr/now/media/153133)